**कार्यक्षेत्र**

1. सम्वत् २०५७ र २०६६ मा गठन गरिएका सार्वजनिक खर्च पुनरावलोकन आयोगहरूका सुझाव कार्यान्वयनको स्थिति समीक्षा गर्ने।
2. विकास आयोजनाहरुको प्राथमिकीकरण, पुनर्संरचना र समग्र सार्वजनिक खर्च प्रणाली सुधार गर्न आवश्यक सुझाव दिने।
3. क्रमागत कार्यक्रम/आयोजनाहरूको आवश्यकता, उपयोगिता, कार्यान्वयन स्थिति एवं प्रभावकारिताको विश्‍लेषण गरी देहाय बमोजिम गर्ने:
4. क्रमागत कार्यक्रम/आयोजनाहरूलाई प्रभावकारिता र आवश्यकताका आधारमा प्राथमिकता निर्धारण गरी हालकै अवस्थामा निरन्तरता दिने वा एक आपसमा गाभ्‍ने वा हटाउने बारेमा सिफारिस गर्ने।
5. निरन्तरता दिनु पर्ने क्रमागत कार्यक्रम/आयोजनाहरूमध्ये नेपालको संविधानको अनुसूची ५, ६, ७, ८ र ९ मा रहेका अधिकार सूची बमोजिम संघ वा प्रदेश वा स्थानीय कुन तहले सञ्‍चालन गर्नुपर्ने हो निर्क्यौल गर्ने।
6. तीनै तहका सरकारले सञ्‍चालन गर्ने नयाँ आयोजना/कार्यक्रमहरूको प्रकृति र मापदण्ड निर्धारण गर्ने।
7. खर्चको गुणस्तर कायम गर्न र पूँजीगत खर्च वृद्धि गर्न अपनाउनु पर्ने संरचनागत, कानूनी र प्रक्रियागत उपायहरूका बारेमा सिफारिस गर्ने।
8. चालु खर्चको बारेमा देहाय बमोजिमका क्षेत्रलाई समेटेर सुझाव दिने:
9. चालु खर्चको प्रवृत्ति विश्‍लेषण गरी चालु खर्चलाई विशुद्ध सञ्‍चालन खर्च र पूँजी निर्माणको सहयोगी खर्चका रुपमा विश्‍लेषण।
10. नेपाल सरकारको हालको संगठनात्मक स्वरुपलाई चुस्त दुरुस्त बनाउने उपायहरु।
11. हालका वर्षहरूमा छरिएर रहेका सामाजिक सुरक्षाका कार्यक्रमहरूलाई एकत्रित गरी प्रभावकारी बनाउन चाल्नुपर्ने कदमहरू।
12. आर्थिक सहायता अनुदान (Grants) र उत्पादनका साधनहरूमा उपलब्ध गराइने अनुदान (Subsidies) को प्रवृत्ति विश्‍लेषण गरी तिनलाई मितव्ययी र प्रभावकारी बनाउने उपायहरू।
13. सार्वजनिक सेवा प्रवाहलाई थप प्रभावकारी र कुशल बनाउन चालु खर्च व्यवस्थापनमा गर्नुपर्ने सुधारहरू।
14. सरकारले व्यवस्थापन मात्र गरे पुग्‍ने र अन्य क्षेत्रबाट वितरण गर्न सकिने सेवाहरूको यकिन गरी तिनको व्यवस्थापनको आधार र विधि।
15. सार्वजनिक संस्थानहरूमा हाल कायम रहेको सरकारको लगानी र दायित्वको विश्‍लेषण गर्दै दिगो वित्तीय व्यवस्थापनको खाका प्रस्तुत गर्ने।
16. विकास समिति ऐन र विशेष ऐनहरुबाट सञ्‍चालित समिति, परिषद्, आयोग, बोर्ड र केन्द्रमा सरकारको लगानी विश्लेषण गरी खारेज तथा पुनर्संरचनाको लागि सिफारिश गर्ने।
17. प्रदेश र स्थानीय तहले अवलम्बन गर्नुपर्ने सार्वजनिक वित्त व्यवस्थापन प्रणालीको खाका निर्धारण गर्ने।
18. सार्वजनिक वित्त व्यवस्थापनमा सुधार गर्न संघीय बजेट प्रणाली र खर्च प्रणालीमा गर्नुपर्ने सुधारको सिफारिस गर्ने।
19. विशेषतः भौतिक तथा सामाजिक पूर्वाधारका क्षेत्रहरुमा आर्थिक दायित्व श्रृजना हुनका कारणहरुको विश्लेषण गरी यसको नियन्त्रण र व्यवस्थापनका उपायहरु पहिल्याइ सुझाव दिने।
20. आयोगको सिफारिस कार्यान्वयन गर्न आवश्यक पर्ने कानुनी तथा नीतिगत व्यवस्थाहरू सिफारिस गर्ने।
21. आयोगले आवश्यक देखेका सार्वजनिक खर्च व्यवस्थापन र आयोजना व्यवस्थापन सम्बन्धी अन्य विषयहरूमा सुझाव प्रस्तुत गर्ने।